Príloha č. 8
k nariadeniu vlády č. …/2006 Z. z.

ZÁSADY OSOBITNÉHO REŽIMU SPRÁVANIA Z HĽADISKA RADIAČNEJ OCHRANY PO PREPUSTENÍ PACIENTA S APLIKOVANÝM I-131 DO DOMÁCEJ STAROSTLIVOSTI

1.	Riziko ožiarenia ionizujúcim žiarením po prepustení pacienta po ambulantnej aplikácii I-131, alebo po prepustení z lôžkového oddelenia nukleárnej medicíny pre ďalšie osoby, ktoré sa starajú o pacienta, alebo s ním žijú v domácnosti, alebo ho navštevujú predstavuje:
a)	externé ožiarenie osôb v blízkosti pacienta,
b)	vnútorná kontaminácia osôb v blízkosti pacienta vdychovaním aerosólov I-131 uvoľňovaných z pacienta,
c)	vnútorná kontaminácia osôb výlučkami pacienta pri priamom dotyku s pacientom, alebo použitím kontaminovaných predmetov.

2.	Zvyšková aktivita I-131 v tele pacienta sa stanovuje dozimetrickým meraním príkonu ekvivalentnej dávky v rôznych smeroch vo vzdialenosti 1 m od tela pacienta, pričom sa berie do úvahy kritický orgán, kde je rádioaktivita kumulovaná a najvyššia nameraná hodnota príkonu ekvivalentnej dávky. Veľkosť zvyškovej aktivity v tele pacienta vzhľadom na nameranú veľkosť príkonu ekvivalentnej dávky sa stanoví pomocou tabuľky č. 1.  

3.	Základné zásady osobitného režimu správania z hľadiska radiačnej ochrany, sú:
a)	zdržiavať sa po celý stanovený čas osobitného režimu v čo najväčšej možnej vzdialenosti od ostatných osôb v domácnosti, podľa možnosti viac ako 2 metre, minimálne 1 m; čas pobytu osôb v kratšej vzdialenosti obmedziť na nevyhnutné minimum,
b)	používať toaletu výlučne po sediačky (vrátane mužov), genitálie utrieť do sucha toaletným papierom a toaletu po každom použití umyť vodou; ruky riadne umyť vodou, najlepšie v miestnosti s toaletou, aby sa predišlo kontaminácii kľučiek na dverách v domácnosti a ďalších predmetov,
c)	dodržiavať zásady prísnej osobnej hygieny a minimálne jedenkrát denne sa osprchovať,
d)	maximálne obmedziť kontakt s deťmi v domácnosti, najmä mladšími ako desať rokov, vzhľadom na vyššie riziko ožiarenia u detí; v prípade veľmi malých detí do dvoch rokov úplne vylúčiť kontakt s deťmi,
e)	spať v samostatnej miestnosti; v prípade, že to nie je možné, spať v miestnosti s ďalším dospelým, pričom by obe postele mali byť vzdialené od seba aspoň 2 m a takisto posteľ vo vedľajšej miestnosti by nemala byť umiestnená bezprostredne za stenou,
f)	obmedziť na minimum priamy telesný kontakt dvoch partnerov, vrátane sexu; priamy kontakt nemá prekročiť 0,5 hodiny za deň,
g)	obmedziť na najnevyhnutnejšie minimum kontakt s tehotnou ženou, ktorá žije v tej istej domácnosti, zabezpečiť aby bola v samostatnej oddelenej miestnosti,
h)	ukončiť dojčenie pred aplikáciou rádionuklidu u dojčiacej matky a nepokračovať v dojčení ani po návrate do domácnosti, pokiaľ ošetrujúci lekár nerozhodne inak,
i)	obmedziť cudzie návštevy malých detí a tehotných žien; umožniť len krátke návštevy, ktoré neprekročia niekoľko hodín,
j)	vyhýbať sa návštevám kina, divadla a iným hromadným akciám,
k)	obmedziť prepravu verejnými dopravnými prostriedkami alebo taxíkom maximálne na dve hodiny denne; v prípade nutnosti dlhodobejšej prepravy vykonať ju vlastným dopravným prostriedkom alebo vykonať osobitné ochranné opatrenia na zníženie ožiarenia ostatných osôb počas prepravy,
l)	vykonať nevyhnutné opatrenia, aby nedošlo ku vzniku tehotenstva po aplikácii rádionuklidu do štyroch mesiacov po prepustení jedného z partnerov do domácej starostlivosti,
m)	vykonať opatrenia aby sa o pacienta s aplikovaným rádionuklidom prednostne starali osoby staršie ako 60 rokov, vzhľadom na skutočnosť, že riziko z ožiarenia u týchto osôb je výrazne nižšie,
n)	vykonať potrebné opatrenia, aby kontaminovaný príbor, kuchynský riad, uteráky, posteľnú bielizeň a ďalšie predmety používané pacientom nepoužívali iné osoby, pokiaľ nie je zabezpečené ich riadne umytie alebo opranie,
o)	pri návšteve lekára alebo opätovnej hospitalizácii v zdravotníckom zariadení neodkladne informovať ošetrujúceho lekára alebo klinického rádiologického fyzika o predchádzajúcej aplikácii rádionuklidu,
p)	vystríhať sa v zamestnaní pracovných činností, pri ktorých by ionizujúce žiarenie mohlo ovplyvniť výsledok pracovnej činnosti, napríklad pri vyvolávaní a spracovaní fotografického a filmového materiálu, pri rádioimunologických analýzach.

4.	Osoba s aplikovaným rádionuklidom I-131 môže po prepustení zo zdravotníckeho zariadenia do domácej starostlivosti nastúpiť do zamestnania 
a)	až po uplynutí celého obdobia osobitného režimu správania z hľadiska radiačnej ochrany ak pracuje v zamestnaní v blízkom fyzickom kontaktne s inými zamestnancami, alebo pri zamestnaní prichádza do styku s inými osobami alebo deťmi (napríklad v školách), alebo pracuje v potravinárskych prevádzkach alebo prevádzkach verejného stravovania,
b)	po uplynutí minimálne 3 dní v prípade, že v zamestnaní nie je v blízkom fyzickom kontakte (bližšie ako 2 m) s ďalšími zamestnancami alebo inými osobami.

Tabuľka 1: 	
Príkon dávkového ekvivlantu vo vzdialenosti 1 m od pacienta, zodpovedajúca zvyšková aktivita I-131 v tele pacienta a dĺžka obdobia, počas ktorého je potrebné dodržiavať osobitný režim správania
Príkon efektívnej dávky vo vzdialenosti 1 m od pacienta
(Sv/h)	Zodpovedajúca zvyšková aktivita I-131 v tele pacienta
(MBq)	Dĺžka obdobia s osobitným režimom správania sa po aplikácii rádionuklidu I-131 a)	
40 	 800 	   3 týždne	
20 	 400 	   2 týždne	
10 	 200 	   1 týždeň	
  5 	 100 	   4 dni	
  3 	   60 	 24 hodín	
a) Dĺžka obdobia s osobitným režimom správania sa z hľadiska radiačnej ochrany sa počíta od dňa aplikácie rádionuklidu I-131 a zahŕňa čas pobytu pacienta v nemocnici a v domácnosti.